الاعياد المصريه الزراعيه : الزراعه كانت اهم نشاط فى مصر القديمه و عشانها اتعمل التقويم الزراعى و اتشقت الترع و اتبنت السدود و اتصنعت الالات ، و بيقول العالم برى فى كتابه " نمو الحضاره " ان مصر هى المكان الاول و الاوحد فى العالم اللى اخترعت فيه الزراعه و هى اول مكان يصدر الحضاره الزراعيه لمناطق العالم التانيه. بطبيعة الحال اهتم المصريين بالاحتفال بأعياد الحصاد و تقديم باكورة المحصول للاله المحلى او للاله مين اله الخصب و التناسل ، و كانو بينتهزو فرصة الاعياد فيمثلو قصة قتل اوزوريس و حزن ايزيس عليه و بعدين بعثه من جديد ، و فيه مؤرخين و باحثين بيأكدو ان القصه دى لسة لغاية النهارده بتتمثل فى صعيد مصر. عيد راس السنه الزراعيه و هو راس السنه القبطيه او عيد النيروز كان عيد قومى فى مصر و فضل يحتفل بيه لغاية العصور الوسطى. عيد الانقلاب الربيعى هو عيد شم النسيم دلوقتى و ده كان عيد للموسيقا و الرقص و لف البصل الاخضر حوالين الرقاب و اكل السمك المملح و الوز الابيض. عيد الانقلاب الشتوى كان المصريين بيغطسو فيه فى ماية النيل و يشبه عيد الغطاس و المعتقد انه كان بمناسبة حرت الارض و نثر البذور. مختار رسمى ناشد ، فضل الحضارة المصرية على العلوم، الهيئه المصرية العامة للكتاب، القاهرة 1973.